 NA WANDERI KAMAU KATIKA wakati huu mgumu ambao Wakenya wengi wanakabiliwa na changamoto nyingi kutokana na gharama ya juu ya maisha, serikali ya Kenya Kwanza inashikilia kuwa sera za kiuchumi za Rais William Ruto zimeiokoa nchi pakubwa. Jumatano, Desemba 27, 2023, Msemaji wa Serikali, Bw Isaac Mwaura, alisifia sera za kiuchumi za Rais Ruto, akisema kwamba zimeifaidi Kenya pakubwa. Kupitia ujumbe alioweka kwenye mtandao wa ‘X’ (zamani ukijulikana kama Twitter), Dkt Mwaura alisema kuwa sera ambazo Rais Ruto ametekeleza tangu kuchukua uongozi, zimeiepusha Kenya kuingia katika mgogoro mkubwa wa kushindwa kulipa madeni yake. Alisema ni hali ambayo mataifa mengine barani Afrika na duniani kote yamejipata. Licha ya baadhi ya sera kutoonekana kuwa maarufu miongoni mwa raia, Bw Mwaura alisisitiza kuwa zinaipeleka Kenya katika mwelekeo mzuri. “Rais William Ruto amefanya maamuzi magumu japo yatakayoikoa nchi yetu dhidi ya kutumbukia kwenye ugumu wa kushindwa kulipa madeni yake. Watu wengi walifikiri kwamba huenda tukashindwa kulipa madeni yetu. Hata hivyo, hilo halikufanyika,” akasema Bw Mwaura. Alisema kuwa Rais Ruto aliweka maslahi ya nchi mbele, hivyo wale ambao wamekuwa wakimkosoa wataona manufaa ya maamuzi hayo. “Wakati mwingine, baadhi ya maamuzi tunayoyafanya huenda yakawa magumu. Hata hivyo, nyakati zitakavyosonga, hata wakosoaji wetu huanza kukubaliana nasi,” akasema Bw Mwaura. Kauli yake ilijiri siku chache baada ya ripoti kuibuka kwamba Ethiopia imeshindwa kulipa mkopo wake wa Eurobond, hilo likiifanya nchi ya tatu kushindwa kulipa mkopo wake. Mataifa mengine ambayo yameshindwa kulipa mikopo yake ni Zambia na Ghana. Kulingana na ripoti zilizochapishwa na mashirika kadhaa ya habari ya kimataifa, Ethiopia ilisema itashindwa kulipa mkopo wake kutokana na changamoto za kiuchumi ambazo imekuwa ikipitia kutokana na athari za janga la virusi vya Covid-19. Vita vya miaka miwili ambavyo vilikumba nchi hiyo pia imetajwa kuchangia ugumu wake kushindwa kulipa mkopo huo. Vita hivyo baina ya vikosi vya serikali na wanamgambo wa kundi la Tigray Peoples’ Liberation Front (TPLF) vilikamilika Novemba 2022,  chini ya mazungumzo yaliyoendeshwa na Rais Mstaafu Uhuru Kenyatta. Kwenye kikao na wanahabari wiki iliyopita, Rais Ruto alisema alilazimika kuchukua hatua kali ili kuiepusha Kenya kushindwa kulipa mikopo yake inayodaiwa na taasisi za kifedha kama vile Shirika la Fedha Duniani (IMF), Benki ya Dunia, mataifa kama China kati ya mengine. “Uchumi wetu sasa ni thabiti na huo ndio ukweli. Ikiwa singechukua uongozi wa taifa hili, ukweli ni kuwa tungetumbukia kwenye shimo la kushindwa kulipa madeni yetu kama baadhi ya nchi barani Afrika. Najua maamuzi hayo ni magumu, japo ni afadhali kuyafanya wakati huu, badala ya kungoja na kuona taifa hili likishindwa kulipa madeni yake,” akasema. 